home

Head külastajad!

Olete leheküljel, mis tutvustab mõningaid võimalusi eesti keele ja kirjanduse tundide ning IKT vahendite ühendamiseks.

Alustasin e-õppe keskkonna süstemaatilist kasutamist 2008/2009.õa sügisel, mil 12.a klassiga tekkis mõte luua e-portfoolio. Kuna varem midagi taolist polnud teinud (küll oli õpilastele tuttav isikliku paberkandjal õpimapi koostamise ja esitamise nõue), pidasime klassiga nõu, valisime nime ja seejärel arutasime loodava ajaveebi sisu ja vormi küsimusi nn aktiivgrupiga - asjast huvitatutega. Tehnilise teostuse bloggeri keskkonnas võttis enda kanda Timmu, esimesi klassis valminud töid aitasid sisse trükkida Nele, Katri, Stina, Kaisa. Edaspidi sai juba kasutada arvutiklassis tehtud töid, skanneeritud joonistusi jms. Fotosid lisasid kogu aasta vältel Katrin ja Jürgen. Nüüd on viimase kooliaasta eesti keele ja kirjanduse tundide raames tehtu suures osas jäädvustatud ja annab võimalusi tagasivaateks (vt täpsemalt: e-portfoolio.) Ajaveebi e blogi formaat on tänapäeval küllalt levinud, selle loomise juhendi leiab nt http://ajaveebikursus.blogspot.com/

Sama klassiga tegime esmakordselt ka fotoromaani. Wiki (vt tutvustust http://voicethread.com/#q.b66167.i34211) on teatavasti hea võimalus tööjuhendite ülesriputamiseks, et hõlbustada ülesande täitmise protsessi.Töötasin Aimi Jõesalu näidise järgi välja fotoromaani juhendi, mille siit leiate. E-portfoolios on selleaastased fotoromaanid vastava sildi all ka esindatud. Meie eeskujul proovis antud meetodi loomist paralleelklass ja praegu katsetavad sellega 8. klassi õpilased, seega osutus idee kolleegidelegi sobivaks.

Wikis kompaktselt koos olev õppematerjal hõlbustab tööd: säilitab korduvaks kasutamiseks ülesandeid, juhendeid, esitlusi, näidistekste, e-töölehti, annab võimaluse neid nt puudumise korral kodus vaadata, vajalik info on kiirelt kättesaadav nii õpilastele kui teistele õpetajatele. Olen teadlik wiki kaudu toimivatest arutelude ja tagasiside võimalustest, ent katsetada sel aastal ei jõudnud. (Vt tutvustust http://www.koolielu.ee/pages.php/03330103?txtid=7617) Samas on veebis olevat õppematerjali lihtne ja säästlik täiustada, parandada. Kavatsen seda lähemas tulevikus teha, nt on e-portfoolios päris häid arvamuslugusid ehk kolumne raamatu "Läänerindel muutuseta" kohta, ent mõiste vajaks lahtiseletamist - kas või järgnevate klasside tarbeks. Selleaastane kogemus näitas, et mugav on suunata ka 10.b klassi wiki juurde, leidmaks arvustuse kirjutamiseks näpunäiteid ja tutvuda abiturientide vastavate tekstidega.

Eelnimetatud veebipõhised töövahendid on vabavara või loodud katsetamiseks tasuta perioodil.

Avastasin enda jaoks sel õppeaastal palju uut. Edaspidi katsetan IKT vahendeid julgemalt ka teiste klasside õpetamisel, ja koondan materjalid siia lehele.

Ülle Mäekivi, Rapla Ühisgümnaasiumi eesti keele ja kirjanduse õpetaja